
Ettepanek majandus- ja tööstusministri määruse „Detailplaneeringu algatamise taotlusele esitatavad nõuded“ eelnõu jõustumisaja muutmiseks
Lugupeetud Ahti Kuningas
Soovime teha ettepaneku muuta majandus- ja tööstusministri määruse „Detailplaneeringu algatamise taotlusele esitatavad nõuded“ eelnõus sätestatud jõustumisaega ning näha määruse jõustumisena ette 1. jaanuar 2027 senise 1. juuli 2027 asemel.
Ettepanek tuleneb vajadusest tagada planeerimismenetluste õigusselgus ning määruse eesmärkide saavutamine juba alates ajast, mil planeerimisseadus näeb ette olulise ruumilise mõjuga ehitiste, sh tuuleparkide kavandamise detailplaneeringuga. Ehk ajast, mil detailplaneeringu algatamise taotluste esitamise vajadus oluliselt suureneb.
Nimelt jõustuvad 1. jaanuaril 2026 planeerimisseaduse muudatused, millega kaotatakse kohaliku omavalitsuse eriplaneeringu liik. Selle asemel luuakse võimalus olulise ruumilise mõjuga ehitiste kavandamiseks kasutada üldplaneeringut muutvat detailplaneeringut. Sellest tulenevalt suureneb detailplaneeringu menetluste praktiline tähtsus ning huvitatud isikute vajadus esitada detailplaneeringu algatamise taotlusi juba enne 1. juulit 2027.
Määruse eelnõu seletuskirjas on jõustumisaja 1. juuli 2027 põhjenduseks toodud asjaolu, et samal kuupäeval jõustuvad planeerimisseaduse muudatused, mille kohaselt hakatakse detailplaneeringu algatamise taotlusi esitama elektrooniliselt vastava andmekogu kaudu. 
Juhime siiski tähelepanu sellele, et detailplaneeringu algatamise taotluste esitamine ei alga alles elektroonilise esitamise korra jõustumisel. Huvitatud isikud soovivad ja peavad saama taotlusi esitada ka enne elektroonilise menetlussüsteemi kasutuselevõttu.
Kui määrus jõustub alles 1. juulil 2027, tekib ajavahemikul 1. jaanuarist 2027 kuni 30. juunini 2027 olukord, kus puuduvad õigusaktis sätestatud ühtsed nõuded detailplaneeringu algatamise taotluse sisule. See võib põhjustada erinevat halduspraktikat kohalikes omavalitsustes ning tekitada nii taotlejatele kui ka menetlejatele ebaselgust küsimuses, millistele nõuetele peab detailplaneeringu algatamise taotlus vastama.
Äärmuslikel juhtudel võib õigusliku regulatsiooni puudumine viia isegi olukorrani, kus osa kohalikke omavalitsusi asub seisukohale, et detailplaneeringu algatamise taotluste menetlemiseks puudub piisav regulatiivne alus kuni määruse jõustumiseni. Selline tulemus oleks vastuolus õigusselguse, hea halduse ning menetluste tõhusa korraldamise põhimõtetega.
Samuti tuleb arvestada, et määrusega kehtestatavad nõuded ei ole seotud üksnes andmekogu kaudu esitatavate taotlustega. Määruses sätestatud nõuded kehtivad nii juhul, kui detailplaneeringu algatamise taotlus esitatakse otse planeeringu koostamise korraldajale, kui ka juhul, kui taotlus esitatakse elektroonilise andmekogu kaudu. Seetõttu ei ole määruse sisulise kohaldamise eelduseks elektroonilise esitamise lahenduse jõustumine.
Lisaks puudub täna igasugune kindlus, et planeerimisseaduse redaktsioon, millega nähakse ette detailplaneeringute taotluste elektrooniline esitamine, jõustub järgmise aasta suvel. Asjakohane planeerimisseaduse muudatus ei ole veel Riigikogu menetlust läbinud ning selle menetlus võib kesta teadmata aja. Seega ei ole põhjust lükata detailplaneeringutele nõudeid kehtestava määruse jõustumist edasi seaduse eelnõu pärast, mille jõustumise aeg on teadmata.
Eeltoodust tulenevalt palume muuta määruse „Detailplaneeringu algatamise taotlusele esitatavad nõuded“ jõustumiskuupäeva ning sätestada määruse jõustumiskuupäevana 1. jaanuar 2027, et tagada detailplaneeringu algatamise taotluste esitamise ja menetlemise ühtne ning õigusselge kord kogu perioodi vältel enne elektroonilise esitamise kohustuse jõustumist.

